**PANEVĖŽIO RAJONO SMILGIŲ GIMNAZIJA**

PATVIRTINTA

Smilgių gimnazijos direktoriaus

2014 m. spalio 23 d.

įsakymu Nr.(1.8)V-298

**SMILGIŲ GIMNAZIJOS TARYBOS NUOSTATAI**

**I. BENDROJI DALIS**

**1. Gimnazijos taryba** – aukščiausia gimnazijos savivaldos institucija, telkianti gimnazijos mokinius, tėvus (globėjus, rūpintojus), mokytojus, bendruomenės atstovus svarbiausiems gimnazijos veiklos tikslams numatyti ir uždaviniams spręsti.

2. Gimnazijos taryba formuojama iš 15 narių: 5 mokiniai, 5 tėvai (globėjai, rūpintojai), 5 mokytojai.

**II. GIMNAZIJOS TARYBOS DARBO ORGANIZAVIMAS**

**3. Rinkimų procedūra:**

3.1. tėvai išrenkami visuotinio tėvų susirinkimo metu, slaptu balsavimu;

3.2. mokiniai išrenkami 8, I-IV gimnazinių klasių susirinkimuose (po vieną iš klasės);

3.3. mokytojus slaptu balsavimu renka Mokytojų taryba.

3.4. Gimnazijos tarybos pirmininką ir sekretorių renka gimnazijos tarybos nariai.

4. Gimnazijos taryba perrenkama kas dveji metai (atnaujinama, esant būtinybei).

Pasibaigus gimnazijos tarybos kadencijai, rinkimus į tarybą organizuoja gimnazijos direktorius arba jo paskirtas asmuo.

5. Gimnazijos tarybos posėdžiai vyksta ne rečiau kaip 3 kartus per mokslo metus. Esant būtinybei, šaukiamas neeilinis Gimnazijos tarybos posėdis.

6. Be tarybos narių, į posėdį gali būti kviečiami socialinių partnerių atstovai, rėmėjai, bendruomenės nariai.

7. Posėdis yra teisėtas, jei jame dalyvauja 2/3 visų jos narių. Nutarimai priimami dalyvaujančiųjų balsų dauguma. Gimnazijos tarybos pirmininko balsas yra sprendžiamasis, jei balsai pasiskirsto po lygiai.

8. Gimnazijos tarybos nutarimai neturi prieštarauti Lietuvos Respublikos Konstitucijai, Švietimo įstatymui, teisės aktams ir kitiems mokyklos veiklą reglamentuojantiems dokumentams.

9. Panevėžio rajono savivaldybės administracija, Švietimo, kultūros ir sporto skyrius, nustatę, kad Gimnazijos tarybos priimti sprendimai prieštarauja įstatymams ir kitiems gimnazijos veiklą reglamentuojantiems teisės aktams, siūlo Gimnazijos tarybai juos svarstyti iš naujo.

10. Gimnazijos tarybai atsisakius, ginčas sprendžiamas įstatymų nustatyta tvarka.

11. Gimnazijos tarybos nutarimai įsigalioja, kai juos patvirtina gimnazijos direktorius.

12. Gimnazijos direktorius negali būti Gimnazijos tarybos nariu, o pavaduotojas ugdymui nerenkamas Gimnazijos tarybos pirmininku.

**III. GIMNAZIJOS TARYBOS FUNKCIJOS**

**13. Gimnazijos taryba:**

1) nustato gimnazijos veiklos perspektyvas, pagrindines darbo kryptis, priima sprendimus dėl mokyklos veiklos programos, nuostatų, vidaus tvarkos taisyklių, ugdymo plano, nustato ugdymo organizavimo tvarką;

2) aptaria siūlymus dėl vadovėlių užsakymo, pritaria Mokytojų tarybos parengtai mokinių žinių ir gebėjimų vertinimo tvarkai, papildomos veiklos ir renginių organizavimui;

3) teikia siūlymus gimnazijos direktoriui vertinant darbuotojų darbo rezultatus, vertina gimnazijos vadovų veiklą, pareiškia nuomonę jiems atestuojantis;

4) pritaria Mokytojų tarybos parengtai mokinių elgesio vertinimo tvarkai;

5) mokytojų tarybos teikimu sprendžia mokinių šalinimo iš gimnazijos klausimus;

6) inicijuoja gimnazijos bendruomenės ir visuomenės bendradarbiavimą;

7) skiria atstovus į gimnazijos Pedagogų atestacijos komisiją ir viešo konkurso laisvai direktoriaus vietai užimti komisiją;

8) teikia siūlymus dėl gimnazijos ūkinės – finansinės veiklos vykdymo;

9) kartu su gimnazijos direktoriumi nustato mokinių ir darbuotojų skatinimo tvarką;

10) svarsto gimnazijos direktoriaus teikiamus klausimus;

11) Inicijuoja gimnazijos nuostatų pataisas;

12) Kasmet atsiskaito už praėjusių mokslo metų tarybos veiklą ją rinkusioms gimnazijos bendruomenės grupėms.

**IV. GIMNAZIJOS TARYBOS VEIKLOS PLANAS**

**14. Tikslas** – telkti gimnazijos bendruomenę ugdymo proceso kokybės gerinimui ir svarbiausių mokyklos uždavinių įgyvendinimui.

**15.** **Uždaviniai:**

1) telkti mokinių, jų tėvų ir mokytojų atstovus svarbiausiems gimnazijos veiklos tikslams numatyti ir uždaviniams spręsti;

2) laikytis Gimnazijos tarybos nuostatų ir vykdyti jai priskirtas funkcijas;

3) vykdyti Gimnazijos tarybos veiklos planą;

4) siekti visų gimnazijos savivaldos institucijų bendradarbiavimo.

**V. . GIMNAZIJOS TARYBOS VEIKLOS ORGANIZAVIMAS**

16. Teikti siūlymus dėl gimnazijos veiklos plano ir jam pritarti.

17. Tobulinti ir efektyvinti budėjimą gimnazijoje.

18. Kurti gimnaziją kaip gyvenvietės kultūros židinį, bendradarbiauti organizuojant renginius su seniūnija ir bažnyčia, kultūros centru, kitomis institucijomis.

19. Svarstyti bei organizuoti mokinių skatinimo ir apdovanojimo būdus už įvairius pasiekimus.

20. Dalyvauti tikrinant gimnazijos ūkinę-finansinę veiklą.

21. Rūpintis mokinių maitinimu gimnazijos valgykloje, tirti bei skatinti tobulėti maitinimo tvarką ir kokybę.

22. Inicijuoti 2% pajamų mokesčio surinkimą. Teikti pasiūlymus dėl surinktų lėšų panaudojimo.

23. Teikti pasiūlymus dėl vadovėlių ir kitų mokymo priemonių užsakymo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_